Poematia et Epigrammata/XIX
Dum facio trepidis haud grata pericula, Iane,
     discipulis, temptans mollia corda metu,
	saepius avertit se mens patriamque revisit
     atque amnis patrii flumina parva mei.
Qui nemora et colles queis fecit Gratia nomen
     incolis, o nostri dux gregis, atque metis,
nostri vive memor qui tristia ducimus, oti
	     florentes studiis vel minime, exilia.
Sic proprio quam educis agro te protegat umbra
     vitis, et hospitibus pocula laeta ferat.